אורנה בנאי

אורנה בנאי (נולדה ב-25 בנובמבר 1966) היא שחקנית וקומיקאית ישראלית, זוכת פרס האקדמיה לטלוויזיה. שימשה בעבר חברת מועצת עיריית תל אביב-יפו.

ביוגרפיה
בנאי היא נצר למשפחת האמנים בנאי והיא דור עשירי בארץ מצד משפחת אמה. היא נולדה בבאר שבע לשמחה, מורה ללשון ומנהלת בית ספר מקיף ו' ולשופט בית המשפט המחוזי בבאר שבע, יצחק בנאי. בהמשך עברה המשפחה ליישוב עומר. למדה בתיכון עירוני מקיף ו' בבאר שבע במגמת תיאטרון. את שירותה הצבאי עשתה כמרכזנית בבי"ס למ"כים ששכן ליד ירוחם.

אחרי השירות הצבאי החלה בלימודי משחק ב"סטודיו למשחק ניסן נתיב" בתל אביב. בשנה האחרונה ללימודיה, שיחקה במחזה "נעורי ורדה'לה" של חנוך לוין, בהפקת הסטודיו, בבימויו של יובל זמיר.

שמאל|ממוזער|250px|אורנה בנאי ועודד מנשה בתוכנית "קיץ על החוף"
לאחר סיום לימודיה החלה להופיע במופעי סטנד-אפ, בין השאר במועדון ה"קאמל קומדי קלאב". בשנת 1993 הופיעה בפינה בתוכנית הטלוויזיה "סופשבוע" עם דודו טופז בערוץ 1, בו גילמה לראשונה את הדמות "לימור". בשנים 1994–1997 גילמה את "לימור" במגזין הקולנוע "אקשן" (ששודר בטלוויזיה החינוכית בהנחיית יעל אלמוג), כמגישת פינת תרבות סאטירית. בשנת 1997 שימשה כפרזנטורית של רשת "קלאבמרקט" בתפקיד הדמות "לימור". ולאחר מכן גילמה את הדמות "לימור", בחמש עונות, בתוכנית הבידור "רק בישראל" (לצד ארז טל), משנת 1998.

ב-1994 שיחקה בסרט "מקס ומוריס" לצד משה איבגי, וכן שיחקה בסרט "החצי השני" בשנת 1996 לצד אלון אבוטבול. בשנת 1997 הופיעה בסדרת הטלוויזיה של חיים בוזגלו "מרחב ירקון", ששודרה על ידי זכיינית ערוץ 2 רשת.

בשנת 1998 השתתפה במופע "חברים שרים קורין", מופע משיריה של הזמרת קורין אלאל, ובו היא ביצעה את השיר "חזקה מהרוח". המופע הוקלט ויצא לאור אחר כך כתקליטור.

בדצמבר 2002 חתמה על חוזה טאלנט זכיינית ערוץ 2 קשת. במסגרת החוזה החלה להשתתף, בסוף 2003, בתוכנית הסאטירה "ארץ נהדרת", בה חיקתה בין השאר את דמויותיהן של ג'ודי שלום ניר מוזס, טטיאנה הופמן ולימור לבנת. בשנת 2004 השתתפה בסדרת הדרמה "אפרסק", ובתפקידי אורח בסדרת הקומדיה "החיים זה לא הכל". כמו כן בשנת 2004 הופיעה בסרט הטלוויזיה "לנצח עם מיקי ברקוביץ'" לצד רמי הויברגר.

ממוזער|בנאי בתוכנית ארץ נהדרת, 2009
בשנת 2005 החלה להופיע בתפקיד הראשי בסדרה "אמא'לה", ואף השתתפה בכתיבת הסדרה, אשר מתארת את תהליכי ההריון והלידה החד-הוריים. העונה השנייה של הסדרה עלתה לשידור במרץ 2007.

בשנת 2008 השתתפה במסע פרסום של קורנפלקס תלמה.

בשנת 2009 עזבה את התוכנית "ארץ נהדרת" לאחר שש עונות, ועברה לתוכנית הבידור מועדון לילה, גם היא בזכיינית קשת, אבל אחרי סוף העונה, עזבה את "שידורי קשת" לאחר שחתמה על חוזה ב"רשת". בשנת 2010 החלה להשתתף באופן קבוע בתוכנית הסאטירה "מצב האומה" ב"רשת", לצד ליאור שליין וגורי אלפי; התוכנית עברה ב-2015 לערוץ 10, ובשם חדש "גב האומה". בשנת 2011 גילמה בנאי את דמותה של "גילה כהן" בסדרה "השנים הכי יפות". בשנת 2014 גילמה את "שלומציון לוריא" בסדרה "משפחה שולטת".

ממוזער|בנאי בתוכנית "גב האומה", 2015
בשנת 2019 השתתפה בסדרה תיק נעדר המשודרת בערוץ כאן 11 כאמו של הנעדר עופר שרעבי, ובעונה השלישית של סדרת הטלוויזיה 'מטומטמת' בתפקיד עדה שוחט.

במאי 2020 השתתפה בפרק של סדרת רשת של כאן דיגיטל בשם "המהפכה הגאה שלי", המבוסס על ראיון שהעניקה לגל אוחובסקי עבור סדרת הדוקו של כאן 11 "המהפכה הגאה" אותה כתבו וביימו אוחובסקי ולירן עצמור. באותה שנה חזרה לגלם את לימור ב"תוכנית בידוד" בעקבות משבר הקורונה.

בינואר 2021, הצטרפה לצוות המשתתפים בתוכנית "עד כאן!" בערוץ כאן 11. באותה שנה החלה לשחק בסדרה "ישמח חתני".

בספטמבר 2022 החלה לשחק בסדרה "בוגד" של הוט.

בינואר 2023 דיבבה את מזל בסדרת הרשת של כאן 11, "משפחת פנסטה".

באוגוסט 2023 שיחקה את דבי אחותו של יניב בסדרה יניב שמשודרת ברשת 13. באותה שנה השתתפה בסרט האינדי "אמא פריים טיים" שכתב מתנאל גוטליב וביים אלון נוימן.

בפברואר 2024 החלה להשתתף בתוכנית הסטנדאפ והמערכונים "מועדון הסטנד-אפ" שמשודרת בכאן 11.

בשנת 2024 החלה להשתתף כחברת פאנל קבועה בתוכנית ערב עם שי שטרן בערוץ כאן 11.

בשנת 2025 השתתפה בעונת ה-VIP השביעית של תוכנית הבישול "MKR המטבח המנצח" עם נעה ריינהולד, בת זוגו של בנה אמיר וסיימו במקום השני.

בתיאטרון
בנאי שיחקה במספר הצגות. ביניהן: "סטריפטיז אחרון" מאת הלל מיטלפונקט (1995); "הסרפד של השכן" מאת רביד דברה (תיאטרון "הבימה", 1999); "אנשים קשים" מאת יוסף בר-יוסף ("הבימה", 2000); ו"רווקים-רווקות" מאת חנוך לוין ("הקאמרי", 2002).

בדצמבר 2007, השתתפה במופע "קומיקאים: ועידת פסגה" שעלה במסגרת פסטיבל "קומדיה בלי הפסקה".

בדצמבר 2011, העלתה מופע סטנד-אפ שבו היא מתארת אירועים מחייה.

באפריל 2013, העלתה מופע סטנד-אפ חדש שכלל שורה של דמויות וחיקויים. בדצמבר 2013 חגגה 100 מופעים שלו.

פעילות פוליטית
בנאי פעילה פוליטית ומזוהה עם המאבק למען זכויות בעלי חיים ומשויכת לשמאל הפוליטי.

לקראת הבחירות לרשויות המקומיות ב-2003 הצטרפה למפלגת הירוקים וכיהנה מטעמה כחברת מועצת עיריית תל אביב-יפו במשך קדנציה אחת. בנאי מרצה בכנסים שונים הנוגעים בנושא, מופיעה בתשדירים ומגיעה לאירועים ולאסיפות הקשורות בעניין. בבחירות 2013 למועצת העיר תל אביב-יפו היא הוצבה במקום ה-18 הסמלי והאחרון ברשימת "תנועת מהפך ירוק בת"א - לתת לחיות התנועה הירוקה".

בריאיון בעת מבצע צוק איתן התייחסה בנאי לסבל בשני הצדדים, הישראלי והערבי. היא אמרה שהיא מתביישת בעם ישראל, "שרובו מתלהם וגס רוח", ואמרה שאיננה מסוגלת לומר "תנו לצה"ל לנצח". על אמירה זו נמתחה ביקורת, ובנאי פוטרה מתפקידה כפרזנטורית של חברת מנו ספנות. לאחר מכן חזרה בה בנאי, הוציאה מכתב תגובה בו כתבה כי חלק מדבריה לא הובנו כראוי והוצאו מהקשרם, הגדירה את חמאס כארגון טרור והצדיקה את המבצע הצבאי.

בנאי הייתה פעילה ב והשתתפה בהפגנות במעון ראש הממשלה. במהלך המחאה פרסמו בנאי ולאה לב צעצוע מין בדמותו של ראש הממשלה דאז בנימין נתניהו וספגו על כך ביקורת. בנאי גם טענה כי מצביעי הליכוד "לוקים בעיוורון מוחלט".

בפברואר 2021, הייתה בין קבוצה של עותרים לבג"ץ, בדרישה שהיועץ המשפטי לממשלה יחקור את מובילי הקמפיין "שמאלנים בוגדים".

חיים אישיים
בנאי היא אחותם של הזמרים מאיר בנאי, אביתר בנאי ואפרת בנאי.

בגיל 16 החלה בנאי להזדהות מינית כלסבית, כפי שסיפרה על כך לארז טל בתוכנית "מה באמת קרה שם?", לאחר שאחיה מאיר תפס אותה מתנשקת עם חברה בחדרה, והוא הלשין עליה להוריהם שהתקשו לקבל זאת, ועקב כך היא לא יצאה מהארון לבקשת הוריה.

לקראת סוף שנות ה-90 בנאי הייתה בת זוגה של קורין אלאל.

בשנת 2003 ילדה את בנה אמיר. בשנת 2008 גילתה בריאיון לעיתון ידיעות תל אביב כי אביו של הילד הוא העיתונאי אהרן ברנע, שלא הגיב על הידיעה. בריאיון לירחון "את" שהתקיים שנה לאחר מכן, סיפרה בנאי שברנע מתכחש לקשר עם אמיר.

בשנת 2008, בהיותה במערכת יחסים זוגית עם בת זוג בשם קרין, אימצה בנאי את בתה השנייה, מיקה.

בנאי יצאה מהארון מבחינה רשמית ב-27 בדצמבר 2011.

ביולי 2017 החלה בזוגיות עם השחקנית בת חן סבג, ובמאי 2019 פורסם שהן נפרדו. לאחר מכן, הייתה בזוגיות, במשך כחצי שנה, עם השפית שיראל ברגר. 

מ-2021 בנאי בזוגיות עם עדי כהן. השתיים נפרדו לתקופה קצרה באוקטובר 2024, וחזרו לקשר במרץ 2025.

בנאי מתגוררת בתל אביב.

פילמוגרפיה
שנהשםדמותהערותסרטים1990לי-לה-לו וסוד הצבעיםד"ר קיציתהקלטת ילדים1994מקס ומוריסלינדה1996החצי השניאיריססרט טלוויזיה2004הקסם של אלהלוסינדה פריוות'רדיבובאפרסקסרט טלוויזיהלנצח עם מיקי ברקוביץ'מירה2007רטטויקולטדיבוב2008בולטמיטנס2010זוהי סדוםהגר2015כלבי צידאיריס קדושסרט סטודנטים2016ישמח חתניתקווה2017ואז היא הגיעהחיננית הצלמתטלוויזיה1994צאבלהדמויות שונותתפקיד אורח1994–1996אקשןלימור1995תמונות יפואיותלונה שובאשי1997מרחב ירקוןמגיתפקיד אורח1998כן או לאתפקיד אורח1998–2003רק בישראללימור / ששון חממי1999פספורטמטיילת באיטליה2001שוטטותתפקיד אורחהחיים זה לא הכלרחליתפקיד אורח2001–2002פלא וחבריושיבולת2003–2004במדינת היהודיםתפקיד אורח2003–2009ארץ נהדרתדמויות שונותקבועה עונות 1–6; אורחת עונה 112005–2008אמא'להאפרת "אפי" בכר2007, 2009מועדון לילה2008שולץ2010חיים מופלאים2010–2015מצב האומהגם תסריטאית2011חכמים בריבועהשנים הכי יפותגילה כהן2014–2016משפחה שולטתשלומציון לוריא2015אנחנו במפהדמויות שונות2015–2020גב האומהגם תסריטאית2016סיבה למסיבהאורחת2017הסטנדאפיסטיותתפקיד אורחלצבי יש בעיהשוורץערוץ 2 - השידור האחרון בהחלטלימורתפקיד אורח2019האחיות המוצלחות שליתפקיד אורחמטומטמתעדה שוחטתיק נעדרחנה שרעבי2020תוכנית בידודלימורתפקיד אורחאנדרדוגסמזי מורנותפקיד אורח2021סיפורים מהכורסהערב הסטנדאפ הגדולאמנית משתתפתמייקליפהתפקיד אורחעד כאן!ישמח חתניתקווה2022ארץ נהדרת - פגישת מחזורמשתתפתבוגדדוציגדול עלינואביבה2023יניבדבי אלג'םמחובריםהצ'ופצ'יק של הקומקום: החיים על פי הגשש החיוורמשתתפת2024מועדון הסטנד-אפמשתתפת

 אילן יוחסין 

 קישורים חיצוניים 








 יורם יובל בשיחת נפש עם אורנה בנאי, טלוויזיה חינוכית, 21 ביולי 2013

  בחדשות השבת בכאן 11, פברואר 2021
  בתוכנית פגישה עם רוני קובן, דצמבר 2021
  אורנה בנאי בשיחה עם נתנאל סמריק, ב-ערוץ גל"ץ, יולי 2022

 הערות שוליים 

קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:מנחות טלוויזיה ישראליות
קטגוריה:זוכי פרס האקדמיה לטלוויזיה: שחקנים
קטגוריה:סגל קשת
קטגוריה:ארץ נהדרת: אישים
קטגוריה:בוגרי תיכון מקיף ו' (באר שבע)
קטגוריה:בוגרות תיכון מקיף ו' (באר שבע)
קטגוריה:בוגרות הסטודיו למשחק ניסן נתיב
קטגוריה:בוגרי הסטודיו למשחק ניסן נתיב
קטגוריה:חברות מועצת העיר תל אביב-יפו
קטגוריה:פוליטיקאים להט"בים ישראלים
אורנה בנאי
קטגוריה:צמחוניות ישראליות
קטגוריה:צמחונים ישראלים
קטגוריה:בדרנים להט"בים ישראלים
קטגוריה:סגל רשת
קטגוריה:פרזנטוריות ישראליות
קטגוריה:פרזנטורים ישראלים
קטגוריה:שחקניות לסביות ישראליות
קטגוריה:שחקניות ישראליות
קטגוריה:שחקנים להט"בים ישראלים
קטגוריה:באר שבע: אישים
קטגוריה:עומר: אישים
קטגוריה:להט"ביות ישראליות
קטגוריה:פוליטיקאיות לסביות
קטגוריה:קומיקאיות ישראליות
קטגוריה:משתתפי מחוברים
קטגוריה:מנחי טלוויזיה ישראלים
קטגוריה:חברי מועצת העיר תל אביב-יפו
קטגוריה:אביתר בנאי
קטגוריה:זוכות פרס האקדמיה לטלוויזיה: שחקנית
קטגוריה:מתחרי MKR המטבח המנצח
קטגוריה:ישראליות שנולדו ב-1966
קטגוריה:ישראלים שנולדו ב-1966